Busstaking: Minister vra taxi’s om gestrande pendelaars te helpArgieffoto: Pixabay Joe Maswanganyi, minister van vervoer, het Donderdag gesê sy departement moes met taxiverenigings vergader om hul dienste aan te bied vir pendelaars om tydelik die druk te verlig wat deur die busstaking veroorsaak word. Busbestuurders het Woensdag begin staak oor salarisse en werkstoestande en pendelaars, veral diegene wat oor lang afstande moet reis, is op die vooraand van die Paasnaweek gestrand gelaat. Maswanganyi het gesê sy departement moedig alle provinsiale departemente, verantwoordelik vir vervoer, aan om tydelike en spesiale bedryfslisensies uit te reik vir alternatiewe vervoermetodes, waaronder die taxibedryf, as ŉ tydelike maatreël om die spitstydeise aan te spreek. Hy het gesê hy is besorg dat vakbonde en werkgewers nie ŉ ooreenkoms kon bereik nie. Die onderhandelings word gelei deur die Kommissie vir Versoening, Bemiddeling en Arbitrasie. “Die voortgesette staking is ŉ ongerief vir pendelaars wat na verskeie bestemmings moet reis, waaronder godsdienstige pelgrimstogte tydens die Paasnaweek,” het Maswanganyi bygevoeg. Hy het bygevoeg die enigste redelike uitkoms is dat busdienste onmiddellik sal hervat, terwyl vakbonde en werkgewers aan ŉ oplossing werk. Die Prasa Shosholoza Meyl het sy kapasiteit verhoog vir die roetes tussen Johannesburg en Kaapstad, Johannesburg na Durban en Johannesburg na Port Elizabeth. Maswanganyi doen ŉ beroep op alle partye om ŉ vreedsame oplossing te vind om seker te maak die busbedryf is ŉ veilige en betroubare vervoermetode. Die staking sal ŉ wye verskeidenheid busdienste affekteer, onder meer MyCiTi, Putco, Buscor, Golden Arrow, Megabus, Gauteng Coaches, ReaVaya, Greyhound en Great North Transport.